HU Az Európai Unió Hivatalos Lapja C 296/11

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 296/06

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„HOŘICKÉ TRUBIČKY”

EK-sz.: CZ-PGI-0105-0365-08.07.2011

OFJ ( X ) OEM ( )

1. A termékleírás módosítással érintett szakaszcíme

—  A termék elnevezése — ☒ A termék leírása —  Földrajzi terület —  A származás igazolása — ☒ Az előállítás módja —  Kapcsolat —  Címkézés —  Nemzeti előírások —  Egyéb (részletezze)

2. A módosítás típusa

— ☒ Az egységes dokumentum vagy az összefoglaló módosítása —  Olyan bejegyzett OEM vagy OFJ termékleírásának módosítása, amely esetében sem az egységes dokumentum, sem az összefoglaló nem került közzétételre —  A leírás oly módon történő módosítása, amely nem teszi szükségessé a közzétett egységes dokumentum módosítását (510/2006/EK rendelet 9. cikk (3) bekezdés) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006/EK rendelet 9. cikk (4) bekezdés)

3. Módosítás(ok)

1. A cseh nyelvű szövegben a liszt pšeničná pečivárenská hladká mouka-ként (finom sütőipari búzaliszt) történő megnevezése nem felel meg az ostyarudacskák készítéséhez alkalmazott lisztféle hivatalos megnevezésének. A „sütőipari” szó törlendő; a múltban hagyományosan valóban így nevezték ezt a lisztfélét, de mára ez az elnevezés elavult, és nem felel meg a jelenleg szokásos megnevezésnek, amely helyesen: pšeničná hladká mouka (finom búzaliszt).

2. A tukovočokoládová poleva (keserű tejcsokoládé-réteg) megnevezés nincs összhangban a jelenlegi jogszabályokkal. A helyes megnevezés: kakaová cukrářská poleva (kakaós cukrászati bevonó).

3. A töltelék készítéséhez használt zsiradék: a termékleírás a ztužený rostlinný tuk (sűrű növényi zsír) megnevezést tartalmazza. Az idevágó kutatások eredményei és az egészséges táplálkozás elvei alapján a hidrogénezett zsírok használata nem javasolt. Ezért az összetevők felsorolásakor a ztužený nebo neztužený rostlinný tuk (hidrogénezett és nem hidrogénezett növényi olaj) megnevezés használandó.

4. Jogszabályi változás következtében az aromák megnevezését a következőképpen kell módosítani: az 1334/2008/EK európai parlamenti és tanácsi rendelet értelmében a přírodně identické aroma (mesterséges aroma) megnevezés nem használható. A přírodní nebo přírodně identické aroma (természetes aroma vagy annak „természetes megfelelője”) megnevezést ezért az aroma (aroma) megnevezéssel kell helyettesíteni.

5. A „Hořické trubičky” egyes, hosszú ideje hagyományos módon készített fajtái tévedésből kimaradtak a felsorolásból. A „Több fajta hořicei tekert ostyarudacska létezik: töltött, félig bevont töltött, teljesen bevont töltött, porcukros, félig bevont porcukros és teljesen bevont porcukros” mondatot a következőképpen kell kiegészíteni: „A »Hořické trubičky« több fajtája létezik: töltött, félig bevont töltött, teljesen bevont töltött; porcukros, félig bevont porcukros, teljesen bevont porcukros; porcukros töltött, porcukros töltött félig bevont és porcukros töltött teljesen bevont.”

6. Töltött ostyarudacskák: A kérelem szövegének felülvizsgálata során egy nem megfelelően megszövegezett mondatot elhagytak („Egyes alapanyagok helyettesítésével vagy további alapanyagok hozzáadásával más típusú vagy ízesítésű hořicei ostyarudacskák állíthatók elő.”). A további felülvizsgálatok során figyelmetlenségből nem határozták meg pontosabban a „további alapanyagok” és a „más típusú” kifejezések tartalmát, és csak a töltelék készítéséhez használatos alapvető alapanyagokat sorolták fel. Az említett kifejezések jelentésére csak homályos utalás történik a „tekert töltött ostyarudacskákat félkemény állagú, különböző ízesítésű vajas tejszínhabbal bekenik” mondatban. Az egyszerűbb és világosabb tájékoztatás érdekében pontosan fel kell sorolni a további alapanyagok típusait is. Az ennek megfelelően kiegészített mondat így hangzik: „Egyes alapanyagok helyettesítésével vagy további alapanyagok – mogyoró, csokoládé, kávé, citrompor, fahéj, savópor, joghurtpor, tejszínpor, vajpor, élelmi rost, melasz, béta-glükán, emulgeálószerek, keményítő, fruktóz és zselésítőanyag – hozzáadásával más típusú vagy ízesítésű »Hořické trubičky« ostyarudacskák állíthatók elő.”

7. A termékleírás 4.5. pontjában a „Kakaós cukrászati bevonóval történő bevonási eljárás” című szövegrész második bekezdésének második mondata a következőképpen módosul: „A töltött vagy porcukros »Hořické trubičky« ostyarudacskákat kézzel speciális bevonórácsokra helyezik, amelyek segítségével bevonat kerül rájuk.” A módosítás lényege, hogy nem kizárólag rozsdamentes acélból készült rácsokat lehet használni, mivel már hozzáférhetők az egészségre nem ártalmas egyéb anyagokból készült rácsok is, amelyek kedvezőbb tulajdonságaiknak (mindenekelőtt kisebb súlyuknak) köszönhetően könnyebben kezelhetők.

8. A fent említett módosításnak megfelelően a termékleírás 4.5. pontjában található, a gyártási folyamatot ábrázoló ábra is módosult. http://isdv.upv.cz/portal/pls/porta0l/portlets.ops.det?popk=158&plang=cs

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„HOŘICKÉ TRUBIČKY”

EK-sz.: CZ-PGI-0105-0365-08.07.2011

OFJ ( X ) OEM ( )

1. Elnevezés

„Hořické trubičky”

2. Tagállam vagy harmadik ország

Cseh Köztársaság

3. A mezőgazdasági termék vagy élelmiszer leírása

3.1. A termék típusa

2.4. osztály: Kenyér, péksütemények, cukrászsütemények és egyéb pékáru

3.2. Az 1. pontban szereplő elnevezéssel jelölt termék leírása

5–19 cm hosszú, 10–20 mm belső átmérőjű, egyetlen 0,9–1,2 mm vastag ostyalapból készült, világos bézs színű, ízükben és illatukban ostyára emlékeztető, ropogós állagú, finoman omlós felületű ostyarudak (Trubičky).

A „Hořické trubičky” ostyarudacskának több fajtája létezik: töltött, félig bevont töltött, teljesen bevont töltött; porcukros, félig bevont porcukros, teljesen bevont porcukros; porcukros töltött, porcukros töltött félig bevont és porcukros töltött teljesen bevont.

A porcukros „Hořické trubičky” ostyarudacskákat két – esetenként másfél – ostyalapból készítik; a lapokat bekenik olvasztott vajjal kevert mézzel, majd megszórják cukor, reszelt mogyoró, fahéj, vanília/vanillin és esetleg kakaópor keverékével.

A töltött „Hořické trubičky” ostyarudacskákat félkemény állagú vajas tejszínhabbal töltik meg, amely a következő ízesítésű lehet:

kakaós, csokoládés, kávés/mokkás, mogyorós, nugátos, fahéjas, joghurtos, tejszínes, vaníliás, tojáslikőrös, citromos vagy egyéb gyümölcsízű.

Az egyes változatok vagy ízek kombinálhatók egymással.

3.3. Nyersanyagok (kizárólag feldolgozott termékek esetében)

Az ostyalapok a következő alapanyagokból készülnek: finom búzaliszt, tejpor, növényi olaj, tojássárgájapor, cukor és víz.

A porcukros „Hořické trubičky” ostyarudacskákat bekenik olvasztott vajjal kevert mézzel és megszórják cukor, reszelt mogyoró, fahéj, vanília/vanillin és esetleg kakaópor keverékével.

A „Hořické trubičky” töltelékének elkészítéséhez a következő alapanyagok szükségesek: hidrogénezett vagy nem hidrogénezett növényi olaj, cukor, fruktóz vagy édesítőszer, kakaópor, tejpor, szójaliszt, vanillin/vanília és aroma. Egyes alapanyagok helyettesítésével vagy további alapanyagok – mogyoró, csokoládé, kávé, citrompor, fahéj, savópor, joghurtpor, tejszínpor, vajpor, élelmi rost, melasz, béta-glükán, emulgeálószerek, keményítő, fruktóz és zselésítőanyag – hozzáadásával más típusú „Hořické trubičky” ostyarudacskák állíthatók elő.

A félig vagy teljesen bevont „Hořické trubičky” ostyarudacskát kakaós cukrászati bevonóval készítik.

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Hořické trubičky” tésztájának előállítását, valamint az ostyarudak kisütését, feltekerését, megtöltését és bevonását közvetlenül a gyártó üzemében kell elvégezni. Ez a gyártási folyamat, a minőségi és higiéniai előírások betartása és az előállítás könnyebb nyomon követhetősége miatt szükséges.

A pontosan kimért hozzávalók összedolgozásával folyékony tésztát készítenek, majd azt az ostyasütőbe csurgatják. A sütésre forgólapos, félautomatikus elektromos ostyasütőben, 150–160 °C-on kerül sor. Kisütés után az ostyát pihentetik, majd meleg lapon henger alakú sütőforma segítségével kézzel tekerik fel. A töltött „Hořické trubičky” ostyarudacskákat azután gépi úton töltik meg vajas tejszínhabbal, amelyet a termék kívánt ízének megfelelő alapanyagok felhasználásával ízesítenek. A porcukros „Hořické trubičky” ostyarudacskákat két – esetenként másfél – ostyalapból készítik; a lapokat előzőleg bekenik olvasztott vajjal kevert mézzel, majd a kívánt ízváltozatnak megfelelően megszórják cukor és reszelt mogyoró, esetleg mandula, fahéj, vanília/vanillin és kakaó keverékével. A félig bevont „Hořické trubičky” ostyarudacskák egyik vagy mindkét végét kakaós cukrászati bevonóba mártják. Teljesen bevont „Hořické trubičky” ostyarudacskák is készíthetők. A töltött vagy porcukros „Hořické trubičky” ostyarudacskákat kézzel speciális bevonórácsokra helyezik, amelyek segítségével bevonat kerül rájuk.

3.6. A szeletelésre, az aprításra, a csomagolásra stb. vonatkozó egyedi szabályok

A „Hořické trubičky” ostyarudacskák állaguk miatt könnyen eltörhetnének a gyártási és csomagolási hely közötti szállítás során; ezenkívül a nedvességet is könnyen magukba szívják. Ezért a minőségi előírások betartása és a termék könnyebb nyomon követhetősége érdekében a csomagolásnak közvetlenül a gyártó üzemében kell történnie. A kiskereskedők csomagolás nélkül is árulhatják a „Hořické trubičky” ostyarudacskákat.

3.7. A címkézésre vonatkozó egyedi szabályok

A termék csomagolásának elülső oldalán jól láthatóan fel kell tüntetni a „Hořické trubičky” elnevezést.

4. A földrajzi terület tömör meghatározása

A közigazgatásilag a kiterjesztett illetékességgel rendelkező Hořice városhoz tartozó települések (Bašnice, Bílsko u Hořic, Boháňka, Borek, Bříšťany, Cerekvice nad Bystřicí, Červená Třemešná, Dobrá Voda u Hořic, Holovousy, Hořice, Chomutice, Jeřice, Lískovice, Lukavec u Hořic, Miletín, Milovice u Hořic, Nevrátice, Ostroměř, Petrovičky, Podhorní Újezd a Vojice, Rašín, Rohoznice, Sobčice, Staré Smrkovice, Sukorady, Tetín, Třebnouševes, Úhlejov, Vřesník).

5. Kapcsolat a földrajzi területtel

5.1. A földrajzi terület sajátosságai

A „Hořické trubičky” meghatározott földrajzi területen történő előállítását történeti források először 1812-ben említik, amikor is Líčkova asszony családjában kisméretű, cukros tekercseket sütöttek családi ünnepi eseményekre, valamint ajándékozási célból. Az előállítási módszert Karel Kofránek tökéletesítette, miután beházasodott az említett családba. 1898-ban szabadalmat jegyeztetett be találmányára, az elektromos ostyasütőre. Ekkor a „Hořické trubičky” ostyarudacskák előállítása már kereskedelmi léptékben zajlott, a terméket Németországba, Angliába, Franciaországba, Törökországba, Amerikába és Sanghajba is exportálták. A termék többször nyert díjat az országos szinten, illetve a külföldön rendezett kiállítások alkalmával. Az 1949-ben bekövetkezett államosítás és 1962 között a „Hořické trubičky” ostyarudacskákat a Fejt nevű üzemben, majd ezt követően több állami üzemben gyártották. A piacgazdaság visszaállítása után a hořicei ostyagyártók szövetségének (Sdružení výrobců Hořických trubiček) tagjai elhatározták, hogy a meghatározott földrajzi területen újra meghonosítják a hagyományos előállítási módszereket. Annak ellenére, hogy szükség volt az előállítási módszer korszerűsítésére, a termék továbbra is a hagyományos recept és gyártási eljárás szerint készül.

A „Hořické trubičky” elnevezést a termék egyedi jellegének köszönhetően 1994-ben 159. szám alatt bejegyezték a Cseh Köztársaság eredetmegjelöléseinek nyilvántartásába (Označení původu).

5.2. A termék sajátosságai

A hagyományos előállítási módon kívül a „Hořické trubičky” az alacsony sikértartalmú liszt és az alacsony ásványianyag-tartalmú, lágy, 100 m mélyről felszínre hozott helyi víz egyedi tulajdonságainak is köszönheti jellegzetességét. Ezen egyedi tulajdonságoknak köszönhetően nyeri el az ostya a sajátosságait, nevezetesen: különlegesen vékony, szemcsés, ropogós és morzsalékos (ez utóbbi sajátosság ellenére az előállítás során végig jól formálható marad).

Mivel a kisült ostyalap vastagsága nem egységes, a kézzel végzett feltekeréskor a sütőformára kifejtett nyomás erősségével biztosítható, hogy az ostyarudacskák átmérője mindig ugyanakkora legyen – a nyomás erőssége az ezt az előállítási lépést végző szakember egyedi „kézjegye” az ostyarudacskákon.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A szövetséghez tartozó ostyakészítők előállítási folyamattal kapcsolatos ismeretei bizonyíthatóan történelmi forrásból származnak. Az alapanyagok feldolgozása során az ostyakészítők a hořicei ostyakészítés hagyományainak alapjául szolgáló recepteket használják. A hagyományokat azáltal sikerült megőrizni, hogy a korábbi alkalmazottak és a családtagok átadták ismereteiket az új szakembereknek.

A „Hořické trubičky” legismertebb fajtája a vajjal kevert mézzel megkent és porcukorral, illetve jellegzetes keverékkel megszórt ostyarudacska. A recept és az előállítási eljárás (beleértve a kézzel történő feltekerést) Karel Kofránek ideje óta változatlan.

Hivatkozás a termékleírás közzétételére

(510/2006/EK rendelet (4) 5. cikk (7) bekezdés)

A termékleírás teljes szövege elérhető a következő internetcímen:

http://isdv.upv.cz/portal/pls/portal/portlets.ops.det?popk=158&plang=cs

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) A rendeletet felváltotta az 1151/2012/EU rendelet.

(4) L. 3. lábjegyzet.